**BESZÁMOLÓ**

**a Magyar Hadtudományi Társaság Határőr Szakosztály**

**2018. évi tevékenységéről**

1. **Statisztikai adatok**

**Magyar Hadtudományi Társaság Határőr Szakosztály**

Taglétszám a 2018. decemberi állapot szerint 24 fő

2018. év folyamán törölt tagok száma 0 fő

2018. év folyamán felvett tagok száma 0 fő

A vezetőség összetétele:

**Elnök:** *Dr. Fórizs Sándor nyá. r. dandártábornok*, egyetemi tanár

 **Elnökségi tagok:**  *Zámbó Péter r. ezredes*, főkapitányi tanácsadó

Országos Rendőr**-**főkapitányság

 *Dr. Gaál Gyula r. ezredes*, hivatalvezető

 Baranya Megyei Rendőr-főkapitányság

 *Dr. Hautzinger Zoltán,* oktatási dékánhelyettes

 Nemzeti Közszolgálati Egyetem Rendészettudományi Kar

**Titkár:** *Görbe Attiláné Dr. Zán Krisztina r. ezredes,* irodavezető

 Nemzeti Közszolgálati Egyetem Tudományos Ügyek Irodája

A vezetőség megújításának időpontja:

2013. június 27

A vezetőség elérhetőségi koordinátái:

*Dr. Fórizs Sándor nyá. r. dandártábornok*

drforizsdandor@invitel.hu

*Zámbó Péter r. ezredes*

zambop@orfk.police.hu

*Dr. Gaál Gyula r. ezredes*

gaalg@baranya.police.hu

*Dr. Hautzinger Zoltán*

hautzinger.zoltan@uni-nke.hu

*Görbe Attiláné Dr. Zán Krisztina r. ezredes*

zan.krisztina@uni-nke.hu

A 2018-ban – ­önállóan vagy más szervezetekkel közösen – megtartott rendezvények száma: 5

A rendezvények megnevezése:

1. ***„A XXI. század biztonsági kihívásai”*** című nemzetközi tudományos-szakmai konferencia – Pécs, 150 fő (társszervezés a Magyar Rendészettudományi Társasággal)2018. június 29.
2. ***„A határrendészeti kutatás jövőképe”***– Budapest, 50 fő (társszervezés a Nemzeti Közszolgálati Egyetem Rendészettudományi Karral és a Magyar Rendészettudományi Társasággal) 2018. november 07.
3. ***„1968 ötven év távlatából”*** című tudományos-szakmai konferencia – Budapest, 50 fő (társszervezés a Nemzeti Közszolgálati Egyetem Rendészettudományi Karral) 2018. november 8.
4. ***„Pécsi könyvbemutató a Magyar Tudomány Ünnepén”***– Pécs, 30 fő (társszervezés a Magyar Rendészettudományi Társasággal) 2018. november 16.
5. **„A tömegdemonstrációk rendészeti kezelése”** című tudományos-szakmai konferencia – Budapest, 50 fő (társszervezés a Nemzeti Közszolgálati Egyetem Rendészettudományi Karral, a Magyar Rendészettudományi Társasággal és a Rendőrség Tudományos Tanáccsal) 2018. december 05.
6. **Szöveges értékelés**

**1) „A XXI. század biztonsági kihívásai”**

A Magyar Rendészettudományi Társaság Határrendészeti Tagozatának és a Magyar Hadtudományi Társaság Határőr Szakosztályának Pécsi Szakcsoportja a 2001. évben megteremtett hagyományt követve, Szent László napja alkalmából, a Rendőrség Tudományos Tanácsa kiemelt támogatásával „A XXI. század biztonsági kihívásai” címmel 2018. június 29-én tudományos konferenciát rendezett.

A Pécsi Tudományegyetem Kultúratudományi, Pedagógusképző és Vidékfejlesztési Karán tartott rendezvény célja a rendészettudomány kutatási módszereire alapozva a közbiztonságot, a közrendet, az államhatár rendjét alapvetően veszélyeztető globális és lokális tényezők feltárása, a jelenkor biztonsági kihívásainak megvitatása, továbbá mindazok a tézisek, valamint gyakorlati módszerek feldolgozása volt, amelyek közvetlenül támogatják a rendészettudományi gondolkodás formálását, illetve forrásul szolgálhatnak a tárgyban felmerült kérdések megválaszolásához.

A rendezvény házigazdájaként Dakos József r. dandártábornok, Baranya megyei rendőrfőkapitány tolmácsolta Dr. Balogh János r. vezérőrnagy, országos rendőrfőkapitány üdvözletét, egyben méltatta a szervezők önzetlen munkáját, amellyel hozzájárultak a konferencia több mint másfél évtizede tartó töretlen sikeréhez. Ismertette továbbá az illegális migráció elleni fellépés eredményeit, kiemelve, hogy a személyi állomány feladat-végrehajtása folyamatosan igazodik a változó határrendészeti-operatív helyzethez. A megnyitót követően védnöki köszöntők következtek. Dr. Janza Frigyes ny. r. vezérőrnagy ismertette Dr. Pintér Sándor belügyminiszter, miniszterelnök-helyettes írásos köszöntőjét, majd Jenei Zoltán, a Pécsi Tudományegyetem kancellárja köszöntötte a megjelenteket és hasznos tanácskozást kívánt. Ezután Zámbó Péter ny. r. ezredes vezette plenáris ülés, majd délután öt szekciülés következett. A „Rendészeti kihívások a XXI. században” szekció levezető elnöke Dr. Gaál Gyula r. ezredes, „A rendészet vetületei” szekciójáé Dr. Németh József r. ezredes, a „Jelenkori biztonsági kihívások” szekciójé Dr. Varga János ny. hőr. ezredes, a „Bűnüldözés és kriminalitás” szekciójáé Dr. Fenyvesi Csaba egyetemi docens, míg a „Migráció biztonsága" szekciójáé Dr. Fórizs Sándor ny. r. dandártábornok volt.

A késő délutánba nyúló magas színvonalú, neves előadók részvételével megrendezett konferencia kiváló szakmai fórumot biztosított a rendvédelmi szervek, a felsőoktatási intézmények és a civil szervezetek megjelent közel másfélszáz képviselőjének, hogy interaktív módon megvitassák a XXI. század biztonsági kihívásait. A konferencia tudományos értékeinek megörökítése érdekében a plenáris, illetve a szekcióüléseken elhangzott előadások tanulmányszerű változatai a konferenciát követően a Pécsi Határőr Tudományos Közlemények huszadik számában publikálásra kerültek.

<http://www.pecshor.hu/rendezvenyek/2018/2018.htm>

**2) „A határrendészeti kutatás jövőképe”**

A határrendészeti hivatással kapcsolatos tudományos kutatómunka tapasztalatairól és lehetséges jövőbeni irányairól tartottak kerekasztal-beszélgetést a Nemzeti Közszolgálati Egyetemen. A Rendészettudományi Kar Határrendészeti Tanszék, a Magyar Rendészettudományi Társaság Határrendészeti Tagozat és a Magyar Hadtudományi Társaság Határőr Szakosztály közös rendezvényén a többi között a modern technológiák használatáról is szó volt.

A rendezvényt Dr. Balla József r. ezredes, a Határrendészeti Tanszék vezetője nyitotta meg, majd Dr. Ruzsonyi Péter bv. dandártábornok köszöntötte a jelenlévőket. Az RTK dékánja kiemelte, hogy a kar legjobban teljesítő tanszékeinek egyike a határrendészeti. Szerinte a hallgatók eredményeiben jól érződik az, hogy folyamatosan törődnek velük, segítik pályaorientációjukat és a diplomaszerzés után is követik szakmai életútjukat. A rendezvény résztvevői betekintést nyerhettek a határrendészeti területen kutató szakemberek munkásságába és megvitatták a jövőbeni tudományos együttműködés formáit. Ez egy jó alkalom volt arra, hogy megtörténjen az integrált határigazgatási modell eredményességét támogató határrendészeti kutatások helyzetértékelése, a szükséges kutatási területek meghatározása. Emellett szó volt a lehetséges módszerek alkalmazásáról, a kutatási eredmények szakmai alkalmazásáról, valamint a schengeni térség biztonságát növelő modern technológiák felhasználási lehetőségeiről is.

Az elhangzott előadások érintették a többi között a határőrség történetéhez kapcsolódó kutatásokat, a Rendőrség Tudományos Tanácsa által elfogadott és támogatott publikációs lehetőségeket, valamint a legutóbbi száz év határrendészeti és migrációs kutatásait Közép-Európában. A kerekasztal-beszélgetés résztvevői szóltak a katasztrófavédelmi tudományos kutatómunka helyzetéről, a határőrizeti reagálóképességgel kapcsolatban született kutatási eredményekről, és megemlítették a határőrizeti technikai eszközök alkalmazási lehetőségeit is az illegális migráció elleni fellépés kapcsán. A szakemberek szóltak a magyar-szerb határon zajló tömeges migráció kezelésének tapasztalatairól, a határforgalom-ellenőrzés és az útiokmány hamisítás ok-okozati összefüggéseiről. Elhangzott, hogy ezek az információk jelentősen segíthetik a készülő Nemzeti Integrált Határigazgatási Stratégia egyes elemeinek képességnövelő megvalósulását, a tudományos alapokon nyugvó kutatás-fejlesztés irányainak egységesítését.

<https://rtk.uni-nke.hu/hirek/2018/11/09/a-hatarrendeszeti-kutatas-jovokepe>

**3) „1968 ötven év távlatából”**

„Egyetemünk szlogenje évek óta az, hogy az együttműködés egyeteme”- emelte ki Dr. Ruzsonyi Péter bv. dandártábornok. A Rendészettudományi Kar dékánja szerint ezt példázza színességével ez a rendezvény is, hiszen a szervezők széles körből verbuválódtak: elhárítók, felderítők, határőrök, honvédek, munkásőrök és rendőrök. Az eseményen az ő szemszögükből közelítették meg az 1968-as művelet eseményeit.

„Megpróbáltunk olyan előadókat találni, akik személyesen is részt vettek az 1968-as műveletben” - hangsúlyozta Boda József nyá. nb. vezérőrnagy. A konferencia levezető elnöke elmondta, az előadók saját élményükről is beszámolnak a konferencián.

„Néhány történész azt vallja, hogy objektíven egy korszakról csak akkor lehet beszélni, ha már nincs köztünk egyetlen túlélő sem”- mondta Ruzsonyi Péter az 1968-as eseményekkel kapcsolatban. Véleménye szerint az egyéni érzések és tapasztalatok mindezt megszínezhetik.

Dr. Szabó Miklós akadémikus, nyugállományú honvéd altábornagy az 1968-as események részletes bemutatásával vezette végig Csehszlovákia kül- és katonapolitikai helyzetképének alakulását. „A csehszlovákiai társadalmi válság, ami a prágai tavasz néven vált közismertté, sok más tényező mellett lényegében a csehszlovák kommunista párt 1967. októberi plénumán indult el”- árulta el. Akkor tárták fel a párt belső vezetésének hiányosságait, a munkamódszereket, a munkastílust, a demokratikus centralizmust, valamint a pártdemokrácia érvényesülését illetően. „Az új politikai cél egy mélyen demokratikus és fejlett szocialista társadalom megteremtése és az állami-politikai élet demokratizálása volt”- fogalmazott Alexander Dubcek politikáját elemezve.

„A csehszlovákiai bevonulás tapasztalatait a képzések során is hasznosítjuk”- jegyezte meg Dr. Boldizsár Gábor ezredes. Előadásában arra vállalkozott, hogy részletesen bemutatva párhuzamot vonjon az 1968-as csehszlovák és a 2008-as afganisztáni események között a magyar haderő szempontjából. Mint mondta, Magyarországon két olyan művelet volt a rendszerváltás előtt, amikor a Magyar Néphadsereg nagyobb létszámmal külföldön katonai tevékenységet folytatott.

Dr. Sallai János r. ezredes a magyar határőrségnek Csehszlovákia megszállási folyamatában betöltött szerepéről és tevékenységéről tartott előadást. Egy magyar határtiszt jelentése nyomán mutatta be, mi történt Prágában. „Csehszlovákiában a szocializmus ellenségei klubokba, szervezetekbe tömörültek”- mondta. Ezzel egy időben a csehszlovák Belügyminisztérium meggyengült, így nem lépett fel a reakciósok ellen. Az NKE egyetemi tanára kiemelte a 011/68 belügyminisztériumi utasítást, melyben konkrét feladatokat állapítottak meg a határőrségnek, „Olyanokat, mint a csapatok átléptetésének biztosítása, a csehszlovák határőrök lefegyverzése, valamint a határőrizet kérdése is ide sorolható.

„Levéltári adatokat vizsgázva megállapítottam, hogy a parancsnoki jelentésben feltűnően gyakran fordulnak elő negatív felderítések” - vélekedett Dr. Tömösváry Zsigmond nyugállományú honvéd dandártábornok. A téma elemzésénél olyan problémákra tért ki, mint hogy a csehszlovák haderőről nem rendelkeztek pontos információkkal, nem volt elegendő tolmács vagy hiányos volt a helyismeret.

<https://rtk.uni-nke.hu/hirek/2018/11/09/1968-otven-ev-tavlatabol>

1. **Pécsi Határőr Tudományos Közlemények XX. könyvbemutatója**

A Magyar Tudományos Akadémia Pécsi Területi Bizottságának székházában 2018. november 16-án került sor a Pécsi Tudományegyetemen a XXI. század biztonsági kihívásai címmel, Szent László naphoz kötődően megrendezett nemzetközi tudományos konferencia értékeit megörökítő Pécsi Határőr Tudományos Közlemények huszadik számának ünnepi könyvbemutatójára. A Magyar Tudomány Ünnepe rendezvénysorozathoz kapcsolódó esemény levezető elnöke Dr. Janza Frigyes ny. r. vezérőrnagy, a Magyar Rendészettudományi Társaság főtitkára volt.

Köszöntőjében kiemelte, hogy az akadémia szellemi vezérfonalként szolgál minden szervezet számára a saját szimpóziuma megrendezéséhez. Tájékoztatta a résztvevőket, hogy az akadémia 2018. évi „Határtalan tudomány” szlogenjének logikáját a Belügyminisztérium Tudományos Tanácsa „Ezerarcú tudomány” mottóval vitte tovább. Előadásában rámutatott a modern világ különböző tudományágai és a hit kapcsolatrendszerére, egyúttal hangsúlyozta a rendészettudomány és a hadtudomány képviselői rendszeres találkozásának a jelentőségét. Méltatta a Magyar Rendészettudományi Társaság Határrendészeti Tagozat és a Magyar Hadtudományi Társaság Határőr Szakosztály Pécsi Szakcsoportjának tevékenységét. Ezt követően Dr. Kovács Gusztáv, a Pécsi Püspöki Hittudományi Főiskola rektora a határok, a rend és az emlékezet összefüggéseit vizsgálva ismertette, hogy milyen emberkép és milyen normarendszer húzódik meg az egyház társadalmi tanításában. Elmondta, hogy a teológia hogyan kapcsolódik a rendészethez, illetve az egyházi tanításban meglévő princípiumok a határrendészeti tevékenységben is jelen vannak. Inspiratív prezentációját követően Dr. Boda József ny. nb. vezérőrnagy a nemzetbiztonság legfontosabb kihívásairól, az illegális bevándorlás, a nemzetközi szervezett bűnözés, a terrorizmus és a kiberbűnözés veszélyeiről, illetve az ellenük való fellépés lehetőségeiről tájékoztatta a résztvevőket. Az autentikus előadást követően Dr. Gaál Gyula r. ezredes és Dr. Hautzinger Zoltán egyetemi docens, szerkesztők bemutatták az új, huszadik kötetet, valamint ismertették a periodika legfontosabb múltbeli állomásait, kiemelve a szerzők és a támogatók meghatározó szerepét.

A kiadvány bemutatása után a Pécsi Akadémiai Bizottság alelnöke, Dr. Fodor István professzor megköszönte a szervezőknek, hogy a tudomány házát választották a könyvbemutató helyszínének, egyben tájékoztatást adott arról, hogy az akadémiai bizottság az ilyen jellegű rendezvények lebonyolítását mindig üdvözli és támogatja. Zámbó Péter ny. r. ezredes, szakcsoport elnök hozzászólásában visszaemlékezett a rendészeti konferenciasorozat kezdeti lépéseire, és felolvasta a Belügyminisztérium közigazgatási államtitkára, Dr. Felkai László konferenciasorozatot méltató levelét. A rendezvény zárásaként Dr. Janza Frigyes ny. r. vezérőrnagy, levezető elnök megköszönte a pécsi szakcsoport közel két évtizedes kimagasló és önzetlen tevékenységét.

<http://www.bm-tt.hu/rtt/rend.html>

1. **„A tömegdemonstrációk rendészeti kezelése”**

A tömegdemonstrációk kezeléséről, a razziákról tartottak tudományos tanácskozást a Nemzeti Közszolgálati Egyetemen. A Rendészettudományi Kar Rendészettörténeti Tanszéke által szervezett rendezvényen a többi között olyan eseményeket is felidéztek, mint például az 1935-ös endrődi sortűz, vagy a Horthy-korszak kábítószeres nyomozásai és szerencsejáték razziái.

Dr. Tarján Gábor, a Rendészettörténeti Tanszék munkatársa, a konferencia főszervezője elmondta, hogy a rendezvényen az egyetem rendészettörténeti tanszéke mellett más felsőoktatási intézmények kutatói is kifejthették gondolataikat a témában. Dr. Sallai János rendőr ezredes, tanszékvezető megnyitójában elmondta, hogy Magyarországon ez már a második tudományos tanácskozás a témában, hiszen 1988 decemberében, a jogelőd Rendőrtiszti Főiskolán már volt „titkos” minősítésű zárt konferencia a tömegrendezvények kezeléséről. Az NKE oktatója előadásában szólt a rendészettörténet kiemelkedő hazai személyiségeinek, a témával kapcsolatos gondolatairól. Karvasy Ágostonról egyebek mellett megjegyezte, hogy a sajtócenzúrát 1845-ben még a sajtórendészet preventív eljárásmódjának tartotta. A szabadságharc bukása után viszont már arra a véleményre jutott, hogy „a bölcs kormány a sajtószabadság kibontakoztatásával a társadalom jelzéseit szabadon közvetítő sajtó felhasználásával tudja megelőzni a zenebona, csoportosulás, lázadás, forradalom társadalmi kataklizmáit”.

Kovács Tamás, a tanszék munkatársa előadásában a két világháború korának karhatalmi, állami és önálló szervezésű őrségeit, alakulatait, különítményeit, egyesületeit vette számba. Müller Rolf, az Állambiztonsági Szolgálatok Történeti Levéltárának munkatársa a Karhatalmi erőszakszervezetek működését mutatta be, az 1945–1956 közötti időszakban. Fórizs Sándor ny. r. dandártábornok elmondta, hogy bár a határőröket is előszeretettel bevetették karhatalmi feladatokra, de az állomány felkészítése és különösen felszerelése, ilyen feladatok teljesítésére nem volt alkalmas.

Nádori Nikoletta Petra r. főhadnagy az 1956-os sortüzeket helyezte előadása középpontjába, elemezve azok okait és következményeit. Dr. Tarján Gábor személyes élményeivel hitelesített előadása az 1968–1988 közötti évek március 15-i ünnepségeiről szólt, a hivatalos megemlékezésekkel szembeni alternatív megmozdulásokról, amikor az emlékezetpolitikát karhatalommal alakították. Havasi Zoltán r. dandártábornok, korábbi Nógrád megyei főkapitány az 1990-es taxisblokád általános keretébe illesztve szólt a határ menti régióban zajló akkori történésekről. Elmondta, hogy az egyetlen barikádot jelentő, az országúton keresztben álló teherautó vezetőjével megállapodtak, milyen gépkocsikat engedjen át, így nem alakult ki rendőri fellépést igénylő ellentét. Dr. Szabó Csaba r. őrnagy előadásában az igazgatásrendészeti tevékenység fegyver-engedélyezéseiről és -ellenőrzéseiről szólt. Dr. Less Ferenc r. alezredes, a kutyavezetőképző központ parancsnoka a 2006-os őszi események során átélt tapasztalatait osztotta meg a részvevőkkel. Jámbor Orsolya Ilona, a Belügyminisztérium Migrációs Hivatalának osztályvezető-helyettese a 2015-16-os menekültlázadások okairól és eseményeiről beszélt, feltárva az azóta bekövetkezett változásokat is. Rámutatott, hogy a rendőrségnek  nem volt más választása, minthogy fellépjen „az agresszív, romboló, a magyar jogszabályokat semmibe vevő tömeggel szemben”.

<https://rtk.uni-nke.hu/hirek/2018/12/11/a-tomegdemonstraciok-rendeszeti-kezelese>

**Egyéb tevékenységek**

* Részt vettünk a Rendészeti Lexikon kidolgozásában.
* Folytattuk a határőrség történetének kutatását a Magyar Nemzeti Levéltárban. Az eddigi eredményeket az év során hat publikációban foglaltuk össze.
* A szakcsoport tagjai kutatást folytattak nemzetbiztonsági, migrációs és külföldi (német) bűnügyi témakörökben. Eredményeiket publikációkban jelentették meg.
* Képviseltük a szervezetet az MTA Rendészeti Albizottság rendezvényein.

**Elismerések**

* Dr. Pintér Sándor, Magyarország belügyminisztere miniszteri elismerő oklevelet adott át Dr. Gaál Gyula PhD r. ezredesnek, Dr. habil. Hautzinger Zoltán egyetemi docensnek és Zámbó Péter ny. r. ezredesnek a rendészettudomány elismertetése, fejlesztése érdekében végzett kiemelkedő színvonalú szervezői és szerkesztői tevékenysége elismeréséül.
* Dr. Kertész Imre érem elismerést kapott Dr. Ritecz Görgy ny. r. ezredes és Dr. Varga János ny. hőr. ezredes.
* Belügyminiszter úr 2018. március 15-ei hatállyal szakmai tevékenysége elismeréséül rendőr ezredessé léptette elő Görbe Attiláné Dr. Zán Krisztina c. r. alezredest.
1. **2019. évi munkaterv**
* Pécsi konferenciasorozat
* 2019. június vége

Bűnözés, bűnüldözés és bűnmegelőzés témában nemzetköziszakmai tudományos konferencia a Magyar Rendészettudományi Társasággal közösen.

* 2019. november

A nemzetközi szakmai tudományos konferencia értékeit megörökítőkönyv bemutatója a Magyar Rendészettudományi Társasággal közösen.

* További feladatok
* Feladatunknak tekintjük a 2019/2020-ban PhD képzést befejező társasági tagjaink segítését a felkészülésben.
* Konferencia szervezése a második félévben a határőrizeti/ határrendészeti és ehhez szorosabban kapcsolódó témájú PhD felkészülésen résztvevők számára. Témájuk, tapasztalataik, kutatási helyzetük bemutatása, aktuális kérdések megbeszélése.
* A „Mindenki Hadtudománya Szabadegyetem”-en előadás tartása „A Honvéd Határőrség felállítása és tevékenysége 1945-1950 között” címmel.
* Csatlakozás a Magyar Közbiztonság-történeti Szimpózium-sorozat XIX. rendezvényéhez. Február 15-én kerül megrendezésre az Eötvös Loránd Tudományegyetem Állam- és Jogtudományi Kar Magyar Állam- és Jogtörténeti Tanszékének közös szervezésével. A szimpózium helyszíne az ELTE-ÁJK tanácsterme. Előadás tartása. „Hősi halottak, halottak a határőrségnél” címmel.

Budapest, 2019. január 29.

 Készítette: Görbe Attiláné Dr. Zán Krisztina r. ezredes sk.

 szakosztály titkár

Jóváhagyta: Prof. Dr. Fórizs Sándor ny. r. dandártábornok sk.

 szakosztály elnök